Aspen vervaardig eerste entstof in SADie eerste besending van die Johnson & Johnson- (J&J-)entstof wat deels op tuisbodem vervaardig is, verlaat Maandag Aspen se fabriek in Gqeberha (Port Elizabeth) in die Oos-Kaap. Dié plaaslike medisynereus het dié dag as ’n belangrike mylpaal in Suid-Afrika se stryd teen Covid-19 bestempel. Die besending is die “eerste Covid-19-entstowwe wat op die vasteland van Afrika, deur ’n Afrika-vervaardiger, vir Suid-Afrikaanse en Afrika-pasiënte vervaardig is”. Johnson & Johnson het vroeër ŉ ooreenkoms met Aspen aangegaan om die entstof in Suid-Afrika te vervaardig. Stephen Saad, uitvoerende hoof van Aspen, sê Maandag in ’n verklaring die farmaseutiese maatskappy is trots op die rol wat hy speel in die vervaardiging van entstowwe vir verspreiding in Suid-Afrika, asook oor Afrika en die wêreld heen. Die eerste besending dosisse sal oor die hele Suid-Afrika versprei word terwyl sommige van die dosisse ook bestem is vir die Europese Unie (EU) en ander buitelandse markte. Saad sê voorts die entstofaanbod aan Suid-Afrika en die res van Afrika is besonder lonend, gegewe die huidige ongelykheid wat die toegang tot entstowwe betref. Suid-Afrika se entstofprogram het aanvanklik teen ’n slakkepas gevorder, maar intussen effens versnel. Meer as 6,3 miljoen dosisse van die Covid-19-entstof is in dié stadium toegedien wat beteken dat een uit elke tien Suid-Afrikaners nou al minstens een dosis van die entstof ontvang het. Mense ouer as 35 jaar mag tans teen Covid-19 ingeënt word terwyl enigiemand bo 18 jaar vanaf begin September in die ry mag val. Afrika werk tans saam met die EU en ander vennote om plaaslike sentrums vir die vervaardiging van entstowwe te help skep. Maroela Media het vroeër berig die Suid-Afrikaanse maatskappy Biovac is verlede week aangewys om die Pfizer-BioNTech-entstof teen Covid-19 op tuisbodem vir verspreiding binne die Afrika-unie (AU) te vervaardig. Biovac, wat in Kaapstad gesetel is, is die eerste maatskappy in Afrika om ŉ sogenaamde mRNA-gebaseerde entstof te vervaardig. Die mRNA-entstowwe is ŉ betreklik nuwe soort entstof wat teen aansteeklike siektes help beskerm. Dit leer die liggaam se selle hoe om ŉ proteïen te maak wat ŉ immuunreaksie in die liggaam veroorsaak.